ARRONDO ALDASORO (EH Bildu, 2014-06-26):
Corrales andrea, hau ez bandera politiko bat, inolaz ere ez.
Hezkuntza eta helduen hezkuntza eskubide bat da, instituzioetatik zaindu eta indartu beharrekoa, besterik ez, hori bakarrik. Baina errealitatea momentu honetan beste bat da. Errealitatea da aurrekontuetan diru gutxiago ipini dela hezkuntzarako, beraz, zerbitzu gutxiago eskaintzen direla eta horregatik gaude honetaz hitz egiten gaurkoan ere.
Atzo eskola garraioaz egon ginen hitz egiten, gaur helduen hizkuntzaz ari gara hitz egiten. Azken batean, hezkuntzan eta zerbitzu publikoetan ezartzen ari diren murrizketaz hitz egiten ari gara. Zuek ezezkoa esango duzue baina errealitateak benetakoak beste gauza bat esaten digu egunero-egunero.
Eta optimizazio hitzaren atzetik horren ondorioz 77 inguru irakaslek gutxiago egongo dira EPAn –helduen hezkuntzan– hurrengo ikasturtean zuen asmoa aurrera egiten baldin badu. Espero dezagun horrela ez izatea.
Eta guk ez honetan eta ez hezkuntzan, eta ezta ere euskaran ere ez gaude ados murrizketekin. Uste dugu diru gehiago, aurrekontu gehiago, zerbitzuak bermatu behar direla, indartu behar direla, eta zaindu eta babestu behar direla.
Bestalde, hitz egiten duzue aplikazio informatiko berri bati buruz eta hor jasotako datuen ondorioz, hartutako neurriak direla hauek. Eta azaldu nahi duzue nolabait orain arte ez zela ezagutzen helduen hezkuntzan zegoena eta zegoena ez zegoela modu egokian ordenatuta, jendea soberan zegoela.
Lanpostu zerrendak komentatu duzu, ikastetxeka egiten zirela, ez zegoela helduen hezkuntzako lanpostu zerrenda. Orain ere ez. Lanpostu zerrendak beti dira ikastetxeka, bai helduen hezkuntzan, bai lehen hezkuntzan, bai bigarren hezkuntzan, bai haur hezkuntzan. Beti dira ikastetxeeka. Eta orain ere, helduen hezkuntzan ikastetxe bakoitzak bere lanpostu zerrenda du, zuen proposamenean ere. Berdin-berdin aurreko urtean, hor ez dago aldaketarik. Eta irizpideak berdinak ziren batean zein bestean eta ez ziren ematen baliabideak ikastetxe bakoitzak eskatzen zuenean.
Hori ez da inoiz gertatu inon. Ez dakit zorionez edo zoritxarrez, ikastetxeetatik askoz ere baliabide gehiago eskatzen dira. Leku guztietan. Beraz, ez da horrela eta pedagogia terapeutiko ikastetxeko irakasleak, Corrales andrea, beste arlo guztietan ere lanpostu zerrendatan daude beharren arabera. Hori bai, beharren arabera baina lanpostu zerrendetan orain arte bezala helduen hezkuntzan.
Beraz, bai daude aldaketak eta ez zentzu onean egindakoak edo arrazoituak direlako egindakoak. Benetako plana behar da, horretan bat gatoz. Benetako hausnarketa behar da, norabidea zehaztu behar da, horretan ere bat gatoz helduen hezkuntzan. Baina hau ikastetxeekin eta sindikatuekin egin behar da. Elkarlanean eta denboraz, eta ez presaka eta korrika beste gauza batzuk lortu nahian.
Beraz, guk horren alde egingo dugu: Plana bai, errebisioa bai, sakontzea bai, baina beste modu batean egin behar da zeren eta ezin da pentsatu hor daudela ez daki zenbat irakasle soberan eta orain sartuko ditugula lehen ere aipatu dut beste eginbehar batzuetara.
Eginbehar horiek egongo dira helduen hezkuntzan soberan egon edo ez egon irakasleak, eta lehendabizi ea non falta diren edo behar diren edo kendu behar diren irakasle jakiteko. Ez da bakarrik plan aplikazio informatiko bat behar. Behar da plan bat izatea, jakitea zertarako eta non behar diren baliabideak. Eta hori egin gabe dago. Zuek agian beste gauza bat pentsatuko duzue baina egin gabe dago.
Eta hori esanda, iruditzen zaigu zentzuduna momentu honetan dela proposatzen dena, ikastetxeetatik eta sindikatuetatik proposatzen dena, utzi gauzak zeuden bezala, ez aplikatu murrizketa horiek, ebazpenak indargabetu eta osatu talde bat hurrengo ikasturtean lan egingo duena, benetako plana norabidea eta lanpostu zerrenda adostu bat egiteko baina ez inposatua.
Eskerrik asko.